Ι. ΣΥΜΦΩΝΙΑ ΗΝΩΜΕΝΩΝ ΠΟΛΙΤΕΙΩΝ - ΕΥΡΑΤΟΜ - Α. ΣΥΜΦΩΝΙΑ ΜΕΤΑΞΥ ΤΗΣ ΕΥΡΩΠΑΪΚΗΣ ΚΟΙΝΟΤΗΤΟΣ ΑΤΟΜΙΚΗΣ ΕΝΕΡΓΕΙΑΣ (ΕΥΡΑΤΟΜ) ΚΑΙ ΤΗΣ ΚΥΒΕΡΝΗΣΕΩΣ ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ

Εκτιμώντας:

ότι σύμφωνα με τη συνθήκη της Ρώμης της 25ης Μαρτίου 1957, το Βασίλειο του Βελγίου, η Ομοσπονδιακή Δημοκρατία της Γερμανίας, η Γαλλική Δημοκρατία, η Ιταλική Δημοκρατία, το Μεγάλο Δουκάτο του Λουξεμβούργου και το Βασίλειο της Ολλανδίας συνέστησαν την Ευρωπαϊκή Κοινότητα Ατομικής Ενεργείας (Ευρατόμ) με το σκοπό να συμβάλλει, με τη δημιουργία των αναγκαίων προϋποθέσεων, στην ταχεία ίδρυση και ανάπτυξη των πυρηνικών βιομηχανιών, στην άνοδο του βιοτικού επιπέδου εντός των κρατών μελών και στην ανάπτυξη των εμπορικών συναλλαγών με άλλες χώρες

ότι η κυβέρνηση των Ηνωμένων Πολιτειών της Αμερικής κατάρτισε ένα πρόγραμμα διεθνούς συνεργασίας, το οποίο παρέχει τη δυνατότητα στα κράτη που μετέχουν σ’ αυτό να επωφεληθούν των πλεονεκτημάτων των ειρηνικών εφαρμογών της ατομικής ενεργείας στο μέτρο που το επιτρέπει η ανάπτυξη της τεχνικής προόδου και η κοινή μέριμνα για την άμυνα και την ασφάλεια

ότι η Ευρωπαϊκή Κοινότης Ατομικής Ενεργείας (Ευρατόμ) και η Κυβέρνηση των Ηνωμένων Πολιτειών της Αμερικής εκδήλωσαν την αμοιβαία επιθυμία τους για μία στενή συνεργασία στον τομέα των ειρηνικών εφαρμογών της ατομικής ενέργειας και ότι η Ευρωπαϊκή Κοινότης Ατομικής Ενεργείας (Ευρατόμ) προτίθεται να αναλάβει ένα ευρύ πρόγραμμα το οποίο υπόσχεται να αποφέρει κοινά πλεονεκτήματα

ότι η σύναψη μιας συμφωνίας που καθιερώνει συνεργασία στον τομέα των ειρηνικών εφαρμογών της ατομικής ενεργείας θα οδηγούσε σε χρήσιμες ανταλλαγές εμπειρίας και τεχνικής προόδου, θα σήμαινε την έναρξη μιας νέας εποχής επωφελών δραστηριοτήτων αντίστοιχα τόσο σε κυβερνητικό όσο και σε βιομηχανικό επίπεδο και θα ενίσχυε την αλληλεγγύη στην Ευρώπη, καθώς επίσης και πέρα από τον Ατλαντικό,

Τα συμβαλλόμενα μέρη συμφώνησαν τα εξής:

ρθρο 1

Τα συμβαλλόμενα μέρη συνεργάζονται για την εκτέλεση των προγραμμάτων που αποβλέπουν στην προαγωγή των ειρηνικών εφαρμογών της ατομικής ενεργείας. Η συνεργασία αυτή διεξάγεται κατά διαστήματα ανάλογα με τις ανάγκες, σύμφωνα με τις ρήτρες και τους όρους που θα ηδύναντο να συμφωνηθούν, επιφυλασσομένων των νομικών διατάξεων, που εφαρμόζονται αντίστοιχα στα συμβαλλόμενα μέρη. Ειδικότερα είναι ευνόητο ότι κατά τους νόμους που ισχύουν, η συνεργασία της κυβερνήσεως των Ηνωμένων Πολιτειών της Αμερικής θα πραγματοποιηθεί δυνάμει συμφωνίας η οποία έχει συναφθεί σύμφωνα με το τμήμα 123 του νόμου του 1954 περί ατομικής ενεργείας και των τροποποιήσεών του.

ρθρο 2

Κατά την έννοια της παρούσης συμφωνίας, ο όρος «συμβαλλόμενα μέρη» σημαίνει την Ευρωπαϊκή Κοινότητα Ατομικής Ενεργείας (Ευρατόμ), η οποία ενεργεί μέσω της Επιτροπής, και την κυβέρνηση των Ηνωμένων Πολιτειών της Αμερικής. Ο όρος «συμβαλλόμενο μέρος» σημαίνει ένα από τα συμβαλλόμενα μέρη.

ρθρο 3

Η παρούσα συμφωνία τίθεται σε ισχύ την ημέρα κατά την οποία καθένα από τα συμβαλλόμενα μέρη λαμβάνει από το άλλο συμβαλλόμενο μέρος έγγραφη κοινοποίηση, ότι εξεπλήρωσε όλες τις απαιτούμενες νομικές και συνταγματικές διατυπώσεις για την έναρξη ισχύος της συμφωνίας αυτής.

Εις πίστωση των ανωτέρω οι κατωτέρω πληρεξούσιοι υπέγραψαν την παρούσα συμφωνία.

Έγινε στις Βρυξέλλες, στις 29 Μαΐου 1958 και στην Ουάσιγκτον στις 19 Ιουνίου 1958, σε δύο αντίτυπα, στην αγγλική, γαλλική, γερμανική, ιταλική και ολλανδική γλώσσα, και καθένα από τα κείμενα αυτά είναι εξίσου αυθεντικό.

Για την Κυβέρνηση των

Ηνωμένων Πολιτειών της Αμερικής

John Foster DULLES

Lewis L. STRAUSS

Για την Ευρωπαϊκή Κοινότητα

Ατομικής Ενεργείας (Ευρατόμ)

Louis ARMAND

Enrico MEDI

Paul DE GROOTE

Heinz KREKELER

E.M.J.A. SASSEN